รมว.พาณิชย์ เตรียมหารือเมียนมาร์ตั้งเป้าการค้าที่ 1-1.2 หมื่นล้านดอลล์ในปี 60
รมว.พาณิชย์ เตรียมหารือเมียนมาร์ตั้งเป้าการค้าที่ 1-1.2 หมื่นล้านดอลล์ในปี 60
5 ก.ค. 2559

นางอภิรดี ตันตราภรณ์ รัฐมนตรีว่าการกระทรวงพาณิชย์ เปิดเผยว่า เตรียมนำคณะผู้แทนไทยเดินทางเข้าร่วมการประชุมคณะกรรมาธิการร่วมทางการค้า (Joint Trade Commission: JTC) ไทย-เมียนมา ครั้งที่ 7 ที่เมียนมาจะเป็นเจ้าภาพจัดขึ้นระหว่างวันที่ 7-8 ก.ค.นี้ ที่กรุงเนปิดอว์ โดยการประชุม JTC จะมีการหารือเพื่อตั้งเป้าหมายการค้าที่ 10,000-12,000 ล้านเหรียญสหรัฐ ภายในปี 2560 โดยมีแนวทางความร่วมมือที่สำคัญเพื่อให้บรรลุเป้าหมาย
รวมถึงเป็นกลไกการหารือด้านเศรษฐกิจและการค้าระดับทวิภาคีระหว่างไทยกับเมียนมา เพื่อเสริมสร้างความร่วมมือทางเศรษฐกิจและการค้าระหว่างกัน
สำหรับ ปัจจุบันเมียนมาเป็นคู่ค้าอันดับที่ 8 ของไทยในอาเซียน และเป็นคู่ค้าอันดับที่ 15 ของไทยในโลก ในช่วง 5 ปีที่ผ่านมา (2553-2558) การค้าระหว่างไทยกับเมียนมา มีมูลค่าเฉลี่ยประมาณปีละ 7,370 ล้านเหรียญสหรัฐ มีอัตราการขยายตัวเฉลี่ยร้อยละ 5.15 ต่อปี ในปี 2558 มีมูลค่าการค้ารวม 7,740.93 ล้านเหรียญสหรัฐ เป็นการส่งออก 4,174.84 ล้านเหรียญสหรัฐ และนำเข้า 3,566.09 ล้านเหรียญสหรัฐ และมูลค่าการค้าชายแดน มีสัดส่วนสูงกว่าร้อยละ 80 ของการค้ารวม โดยปี 2558 มีมูลค่า 6,238.01 ล้านเหรียญสหรัฐ (214,694.38 ล้านบาท) เป็นมูลค่าการส่งออก 2,943.42 ล้านเหรียญสหรัฐ (100,819.30 ล้านบาท) และมูลค่าการนำเข้า 3,324.59 ล้านเหรียญสหรัฐ (113,875.08 ล้านบาท)